Tuisblad ~> Preke ~> Danie de Kock
Monday, 29 October 2018 06:49
SKRIFLESING: MATT 5:17 - 48
TEKS: MATT 5:48
HERVORM TOT VOLMAAKTHEID
Broers en susters, kinders van God:
Wat is jou onmiddellike reaksie as jy hierdie opdrag hoor?
Ons sê mos gewoonlik: Niemand is volmaak nie!
Hierdie opdrag van ons Here Jesus Christus lei uiteindelik tot een van twee reaksies:
Enersyds hoor jy dit en besluit: Dit kan nie op my van toepassing wees nie, ek kan nooit volmaak wees nie.
Andersyds, hoor jy dit en dan pla dit jou geweldig, want jy wil so graag volmaak wees.
Dit is presies wat met die Groot Hervormer Martin Luther gebeur het. Hy het hierdie opdrag verskeie plekke in die Bybel gelees en hy wou so graag aan die Here gehoorsaam wees. Hoe harder hy egter probeer het om sy lewe volmaak in te rig, hoe minder het hy dit reggekry. Hy het op ‘n stadium selfkastyding toegepas deur dae sonder kos te bly en yskoue winternagte sonder klere op die klipvloer van die klooster te lê. Hy wou aan die Here wys hoe ernstig hy in sy berou oor sy sondes is.
Steeds kon nie vrede vind nie, want die opdrag staan lewensgroot geskryf:
DIE HERE EIS VOLMAAKTHEID
Ek en jy, broeder en suster, kan hierdie duidelike, direkte en ondubbelsinnige opdrag van die Here op geen manier weg wens, weg praat of sommer net weg lewe nie!
So ‘n paar minute gelede het ons in die wet, soos dit in Levitikus 19 gegee word, gelees:
Wees heilig, want Ek die Here julle God is heilig. (Vers 2)
Heilig wees ........? Volmaak wees ...........?
Broeder en suster. Worstel u ook met die probleem?:
Ek en jy is maar net gewone mense, ŉ sondaars, vol tekortkominge. Hoe kan ons heilig wees? Dit is onmoontlik .......
Soms probeer mens op jou eie, beskeie manier om reg te lewe en aan die Here gehoorsaam te wees ....... Maar heilig en volmaak? ...... Dit is net te hoë eis........ Mens kan nie bykom nie.
Die vraag is: Verwag die Here regtig dat ek en jy perfek sal wees? Volmaak en sonder sonde?
Die Griekse woord wat in ons Afrikaanse Bybels met “volmaak” vertaal word, beteken:
volledig; onverdeeld; sonder voorbehoud; konsekwent.
Om aan die skare mense, wat daar teen die berghang in Galilea na Hom luister, te verduidelik wat dit beteken om volmaak te wees gee die Here Jesus verskeie voorbeelde:
Julle het gehoor dat daar van die ou tyd af aan die mense gesê is: ‘Jy mag nie moord pleeg nie; en elkeen wat moord pleeg, is strafbaar voor die regbank’. Maar Ek sê vir julle: Elkeen wat vir sy broer kwaad is, is al strafbaar voor die regbank ..... en wie hom uitskel vir idioot, is strafbaar met die helse vuur. (Matt 5:21 – 22)
Julle het gehoor dat daar gesê is: ‘Jy mag nie egbreuk pleeg nie’. Maar Ek sê vir julle: Elkeen wat na ‘n vrou kyk en haar begeer, het reeds in sy hart met haar egbreuk gepleeg. (Matt 5:27 en 28)
Julle het gehoor dat daar gesê is: ‘Jou naaste moet jy liefhê en jou vyand moet jy haat.’ Maar Ek sê vir julle: Julle moet julle vyande liefhê, en julle moet bid vir dié wat julle vervolg, sodat julle kinders kan wees van julle Vader in die hemel. (Matt 5:43 – 45)
Die Here Jesus sê vir die skare:
Moenie dink dat Ek gekom het om die wet of profete ongeldig te maak nie. Ek het nie gekom om hulle ongeldig te maak nie, maar om hulle hulle volle betekenis te laat kry. (Matt 5:17)
Ek sê vir julle: As julle getrouheid aan die wet nie meer inhou as dié van die skrifgeleerdes en die Fariseërs nie, sal julle nooit in die koninkryk van die hemel ingaan nie. (Matt 5:20)
Broeder en suster. Hier is geen uitkom kans nie...... Die Here veroordeel nie net die sondedaad nie. Hy veroordeel ook die sonde selfs as dit nog net maar ‘n gedagte is!
Dit was presies wat Martin Luther ook verstaan het. God eis volmaakte gehoorsaamheid en volledige toewyding.
Op ‘n stadium toe die Here Jesus se twaalf dissipels ook hierdie geweldige opdrag goed verstaan het, nadat die Here Jesus met die ryk jongman gepraat het, was hulle logiese vraag:
Wie kan dan gered word? (Matt 19:22 – 26).
Hoe kan die Here van ons, wat vol sonde is en wat soveel tekortkominge het, verwag om volmaak te wees?
Hy antwoord ons in ons teksvers:
2. DIE HERE SELF IS VOLMAAK
Hy is die enigste, ware, ewige God. Daar is niks en niemand soos Hy nie.
Hy is volmaak in sy Skeppingswerk. Alles wat Hy geskep het is goed, volkome en volledig. Hoe meer ‘n mens sy skeppingswerk bestudeer, hoe groter word jou verwondering en bewondering vir sy wysheid en almag.
Hy is volmaak in sy verlossingswerk. In die Persoon van die Seun word Hy volledig mens kom betree die mens leefwêreld en gee Homself sonder voorbehoud as offer vir die mens se sonde. Hy kom bewys sy volmaakte liefde en genade. Hy het nie net halfpad gekom nie. Hy het ook nie met ŉ verdeelde hart gekom nie. Hy het sy liefde volledig kom bewys.
Die apostel Paulus sê die Here Jesus het vir sy vyande kom sterf!
Kyk wat sê die Here Jesus Self in ons teksvers oor God se volmaaktheid:
God laat sy son opkom oor slegtes en goeies, en Hy laat reën oor die wat reg doen en oor die wat verkeerd doen (Matteus 5:45).
Sien jy broeder en suster? God trek nie grense vir sy goedheid nie. Hy steek ook nie halfpad vas met sy liefde nie. Hy tree altyd volledig, konsekwent en sonder voorbehoud op. Daarin lê sy volmaaktheid.
Om kinders van ons hemelse Vader te wees, moet ek en jy soos Hy wees. Ons moet altyd konsekwent en volledig en sonder voorbehoud optree. Daar is nie wegkomkans nie. As ek en jy deel wil hê aan die koninkryk van die hemel, moet ons volmaak wees ..... Dit is die vereiste wat God stel.
Maar hoe kry ‘n mens dit reg?
Ons stem almal saam:
Nie een van ons kan dit uit onsself doen nie. Ons is te geneig om kwaad met kwaad te vergeld. Ons wil graag wraak neem. Boonop het ons allerhande voorwaardes vir ons vergifnis of ontferming. Ons trek grense en stel beperkings vir ons genade bewyse. Ons sukkel om die kwaad met die goeie te oorwin. Ons het allerhande voorbehoude. As ek byvoorbeeld dink iemand is nie my tyd en my geld en my opoffering werd nie, dan hou ek dit baie maklik terug .....
Maar dit is nie die soort optrede wat God by ons as sy kinders wil sien nie, want Hy is volmaak. As ons sy kinders wil wees, moet ons soos Hy wees ...... volmaak in ons optrede.
Die groot vraag bly: Hoe kan ons dan volmaak wees?
SLEGS IN CHRISTUS IS ONS OOK VOLMAAK
Hy is immers ons Verlosser!
As mens rondom jou kyk, sien jy nogal dikwels goeie mense. Selfs ongelowiges is soms goeie mense. Ek en jy ken mos sulke gawe goeie mense wat nie ‘n vlieg sal skade aandoen nie en altyd bereid is om te help. Hulle word nooit kwaad nie en is gewoonlik vriendelik en opgewek ........... Maar weet jy? ........... Hulle is ook nie volmaak nie.
Die feit van die saak is: Die Here verwag van ons meer as dit wat goeie mense doen..
Kyk wat staan in verse 46 en 47:
As julle net dié liefhet wat vir julle liefhet, watter loon kan julle dan nog verwag? Maak die tollenaars nie ook maar net so nie? En as julle net julle broers groet, wat doen julle dan meer as ander? Maak die heidene nie ook maar net so nie?
Die punt is: Ons moet totaal anders wees!
Ons moet spesiaal wees.
Ons moet heilig wees.........
Ek en jy moet volmaak wees, anders kan ons nie in die koninkryk van die hemel kom nie. .......
Broeder en suster....... Die enigste manier hoe ek en jy volmaak kan wees, is wanneer ons deur ‘n ware geloof in die Here Jesus ingelyf is!
Ons moet as lewende lote aan Hom, die ware wingerdstok, groei. Ons moet lewende stene in die geestelike huis van God wees. Daar waar die Here Jesus die hoeksteen van die gebou is. Ons moet deel wees van sy kudde wat agter Hom, die Goeie Herder, aanloop. Ons moet ledemate in sy liggaam wees.
Die apostel Petrus sê ons moet deur die werking van die Heilige Gees in Christus ingelyf wees, want alleen dan kry ek en jy deel aan die goddelike natuur (vgl. 2 Pet 1:3 -.9)
Uit eie krag kan ek en jy nooit volmaak wees nie.
Maar ons kan volmaak wees as die Heilige Gees ons in Christus inlyf. Hy is volmaak, want Hy is God.
Ek en jy moet daagliks bid dat die Heilige Gees ons sal vervul en ons al hoe meer in Christus sal inlyf sodat ons meer aan sy weldade deel kan hê.
As ek en jy so met ‘n vaste geloof in Christus lewe, sal ons noodwendig die vrug van die Gees dra. Dan sal mense rondom ons in ons optrede liefde, vreugde, vrede geduld, vriendelikheid, goedhartigheid, nederigheid en selfbeheersing ervaar.
Ja, in Christus, onder leiding van die Heilige Gees, sal ek en jy volmaak wees...... Toe Martin Luther hierdie waarheid soos dit in 1:17 beskryf word verstaan, het die lig vir die hervorming deurgebreek.
Ons is regverdig voor God, enkel en alleen op grond van ons geloof in ons Here Jesus Christus. Die Here Jesus Christus hervorm ons deur sy Gees tot volmaakte kinders van God.
Ons moet in ons anders-wees uitstaan. Soos ons hemelse Vader ons in Christus vergewe en ons so liefhet dat Hy sy Seun se lewe vir ons gegee het, moet ons ook in Christus lewe. Ons moet sy navolgers wees .... doen wat Hy doen en sê wat Hy sê.
Selgs onder die kragtige leiding van die Heilige Gees kan ons volmaak optree. Ja, ons kan selfs ons vyande liefhê en bid vir diegene wat ons vervolg. Ons kan die kwaad met die goeie oorwin!
SKRIFLESING: 1 Joh. 4:7 – 21
TEKS: 1 Joh. 4:7 & 8
TEMA: DIE HERE SE GEMEENTE IS VOL LIEFDE
As ŉ vreemdeling vanoggend hier buite net voor u by hierdie erediens ingestap het, aan u sou vra:
Ek wil vandag hierdie erediens bywoon, maar sê my eers:
“Wat is die uitstaande kenmerk van die hierdie gemeente?”
Broeder en suster. Wat sou jy die vreemdeling antwoord?
Verskillende lidmate sal seker verskillende antwoorde kon gee. Kom ons formuleer dan die vraag so ‘n bietjie anders:
Wat wil ons Here Jesus Christus hê moet die uitstaande kenmerk van hierdie gemeente wees?
Ons Here Jesus Christus is die Hoof van die kerk. Dit wat Hy van sy kerk verwag, is sekerlik die belangrikste.
En wat Hy in sy kerk wil sien, is LIEFDE!
Toe die Fariseërs en Skrifgeleerdes Hom destyds met die wet gekonfronteer het en Hom gevra het: Wat is die grootste gebod? Wat was sy antwoord? LIEFDE!
En so was dit nog altyd, selfs in die Ou Testamentiese tye, die Here wil hê dat ons bo alles sal LIEFHÊ.
In 1 Kor. 13 lees ons dat die grootste en allerbeste gawe wat God aan sy kerk gegee het, juis die LIEFDE is. En in ons teksgedeelte in vers 16 lees ons selfs:
GOD IS LIEFDE....
En Hy verwag dat ons optrede ook deur absolute liefde gekenmerk sal wees ..... Maar nou is die vraag:
Is daar genoeg liefde in die gemeente?
Of anders gestel:
Is liefde die uitstaande kenmerk van die kerk?
Die kerk, seker ook hierdie gemeente, word al te dikwels van liefdeloosheid beskuldig, want
1. ONTROUES VERANDER GOD SE OPDRAG
God se doel met die liefdesopdrag is juis dat sy volk hulleself duidelik van alle ander mense moes onderskei.
Sedert die Ou Testamentiese tyd moes God se verbondsvolk anders wees, uniek wees, heilig wees......
Maar Israel het ontrou geword. Hulle het nie hulle lewenswyse op die vaste grond van liefde gebaseer nie. Hulle God se liefdeswet in hulle eie koue, en meestal harde klomp reëls en gebruike gaan inforseer.
Sien u? Die leiers binne die verbondsvolk verander God se wet wat met LIEFDE gespel word, na een of ander mensgemaakte godsdiens met ‘n klomp reëls en gebruike wat hulleself uitgedink het. Hulle dien die Here op hulle eie manier ...... reëls en gebruike in plaas van liefde!
Daarom verbaas dit mens nie as die Here in Maleagi 1:10 sê:
Was daar maar iemand onder julle wat die tempel se deure wou toesluit, sodat julle nie my altaar tevergeefs aan die brand hou nie! Ek hou nie van julle nie, sê die Here die Almagtige, en Ek wil nie ŉ offer van julle hê nie .....
En dan bly die Here vir 400 jaar lank stil. Hy stuur nie ŉ profeet nie. Hy wil nie met sy volk praat nie .....
Maar dan na eeue se stilte, stuur die Here weer ‘n profeet. Hy stuur Johannes die Doper om te sê die Here se Koninkryk het naby gekom. Die Here hou sy beloftes en Hy bly nie vir altyd kwaad nie. Hy ontferm Hom altyd weer oor sy verbondsvolk.
2. GOD SE SEUN HET SY LIEFDE NA ONS GEBRING
Ons almal weet mos wat in Joh. 3:16 staan:
Maar kyk nou na die verbondsvolk, die Jode, se reaksie. Die leiers van die volk, die Joodse raad en die Skrifgeleerdes verwerp die Here Jesus! Hulle sweep die volk op en lewer hom oor om gekruisig te word.
Waar God bloot uit genade en ontferming in die Persoon van die Seun na hulle kom om verhouding van liefde te vestig, gaan maak hulle Hom dood! ....... Hulle soek ‘n godsdiens vol wette en reëls.
Is dit nie ironies nie, broeder en suster? Die Jode het die Verlosser wat God vir hulle stuur, letterlik doodgemaak.
Maar laat ons nie te vinnig oordeel nie........ Wat doen ek en jy met ons Verlosser?
Hy is immers vandag steeds die verpersoonliking van God se liefde. Daarom sê die Here vandag hier vir ons deur die apostel Johannes:
Geliefdes, ons moet mekaar liefhê, want liefde kom van God, en elkeen wat liefhet, is ŉ kind van God en ken God.
Die Here verwag dat vernaamste kenmerk van ons as gemeente LIEFDE sal wees! ...... Liefde wat, net soos God gedoen het, met die daad bewys word.
Daarom is die wesenlike vraag vanoggend aan ons:
Hoe lyk die liefde in hierdie gemeente? Nie watter spesiale reëls en gebruike en gewoontes het ons nie....
Hoe lyk ons liefde vir die Here? Waaraan kan buitestaanders dit meet?
Kan ander dit sien aan ons gemeente se erediensbywoning? Is daar nie te veel lidmate wat sommer maklik ‘n erediens of drie oorslaan nie?
Ons toewyding om as gelowiges saam te kom om te bid en mekaar op te skerp? Is daar nie te veel lidmate wat maar tevrede is met net ‘n erediens nou en dan en dan niks meer nie. Geen kleingroep, gebedsgroep of diensgroep nie.
En wat van ons dankoffers? Meer as die helfte van die gemeente se dankoffers aan die Here is regtig ver onder die merk.
Hoe lyk ons bereidwilligheid om in die gemeente diensbaar te wees? Wat van al die verskonings? Is ander dinge nie meesal belangriker as dienswerk vir die Here nie?
Hoe lyk ons liefde teenoor ons naaste? Wat sien buitestaanders as hulle na jou en my kyk?
Sien hulle hoe ons mekaar ywerig besoek, bemoedig en vermaan of sien hulle hoe elkeen maar sy eie ding doen?
Sien buitestaanders dat ek en jy persoonlik by armes en eensames betrokke is?
Het jy nie maar gewoonlik ‘n verskoning as daar gevra word dat jy moet help om liefde binne of buite die gemeente te betoon nie?
Broeder en suster, die feit van die saak is:
3. AS MENS SONDER LIEFDE IS, IS JY SONDER GOD
Kyk wat staan in vers 8:
Ja, liefde is die allesoorheersende kenmerk van die kerk van Christus. ......... Maar hoe lyk ware liefde?
Liefde is nie maar een of ander gevoel hier binne-in jouself nie. Liefde is dade!!!
In 1 Kor. 13 beskryf die apostel Paulus die liefde vir ons juis in terme van dade:
maar verheug hom
Dit bedek alles
Broeder en suster. Sien ek en jy hierdie liefde in ons eie lewe? Sien ons hierdie liefde in mekaar se optrede?
In vers 20 staan:
As iemand sê: ‘Ek het God lief’ en hy haat sy broer, is hy ŉ leuenaar, want wie sy broer, wat hy kan sien, nie liefhet nie, kan onmoontlik vir God liefhê, wat hy nie kan sien nie.
Verstaan u wat die Here hier in sy woord vir ons sê? As ek en jy sonder liefde teenoor ons medegelowiges is, is ons ook nie lief vir die Here nie!
Kom ons maak dit baie prakties:
Al kry ons elke Sondag die wonderlikste en suiwerste prediking, en al het ons die mooiste gebruike en seremonies in ons eredienste, en al besoek die predikant, ouderling en diaken die lidmate op ‘n gereelde, basis beteken dit nog nie dat ons ‘n gemeente is soos die Here van ons verwag nie....
Ons kan ‘n vol program hê en allerhande dinge doen wat ons baie besig hou, maar sê die Here, as ons nie die liefde het nie, is ons niks nie ... Niks meer as ‘n klomp leë blikke wat baie geraas kan maak nie.......
Dan kan die Here seker ook vra: Is daar nie iemand wat tog die deure wil sluit nie.
Ons kan slegs ‘n lewende gemeente wees as ons die Here regtig bo alles liefhet. As ons onder leiding van die Heilige Gees graag die Here in die erediens ontmoet en Hom graag op ‘n praktiese manier deur die week ook dien en aanbid.
Die Here verwag dat ons onder leiding van die Heilige Gees Hom werklik eerste sal stel en ook ywerig in ons liede vir ons naaste sal wees.
Kom ons gaan vandag hier uit en dan gaan dink ons ernstig oor ons liefde?
Daar is ‘n hele klomp lidmate wat wél so hulle liefde vir God en liefde vir hulle naaste uitleef, maar daar is tog ook so baie wat dit nie doen nie.
Daarom weer die vraag:
Hoe is my en jou liefde teenoor die Here sigbaar en waaraan sal buitestaanders my en jou liefde vir ons naaste kan sien?